"WikiLeaks" fosh etgan ma'lumotlar yuzasidan bahslar davom etmoqda
Bu hujjatlar mazmuni Amerika va xalqaro hamjamiyat orasidagi rishtalarga qanchalik ta'sir qiladi? U qadar emas, deydi ekspertlar.
Pora olish, moliyaviy firibgarlik va qoradori savdosi daromadi hukumat tizimlarida shunday chuqur ildiz otganki, bu tabiiy bir holga aylangan deyiladi minglab hujjatlarda. Prezident Karzay biror kuchga ega emas, gapini hech kimga o’tkaza olmaydi degan izohlar bor. Afg’onistonda faqat bir vazir, qishloq xo’jaligi uchun javobgar Osif Rahimiy halol odam deya tasvirlangan. Afg’onistonda bunday muammo borligi sir emasku, axir deyish mumkin, ammo AQSh Davlat departamenti uning ichki qog’ozlari bugun keng jamoatchilik diqqatida ekanidan norozi va “WikiLeaks”ni davlat sirlarini fosh etib xavfsizlikka tahdid solayotganlikda ayblamoqda. Masalan, AQSh Mudofaa vaziri Robert Geytsning Rossiya butunlay mafxiy xavfsizlik kuchlari tomonidan boshqariladi degan fikri keltiriladi. Bosh vazir Vladimir Putin bu fikrni qoralab, asossiz gaplar deydi. Xalqaro aloqalar bo’yicha tahlilchi Den Plesh nazarida Rossiya Amerikaning bu kabi qarashlaridan hayron bo’lmasligi kerak. “Buni odamlarning o’zi ham yaxshi biladiku! Rossiya kimning qo’lida? Juda ko’p tilga olinadigan mavzu bu. Taxminu bahslarning cheki yo’q",- deydi ekspert. "Bunday olib qarasak, Amerikaga ham toza jamiyat deb qarashmaydi. Saylovlar va siyosat aslida pul va boylikka borib taqaladi degan fikrlar keng tarqalgan”. Vashingtonga AQShning Moskvadagi elchixonasidan yuborilgan nomalarda Rossiya mafiya boshqaruvidagi davlat deb baholanadi. Putin bu ham safsatabozlik deb javob bermoqda. “Obama ma’muriyati o’tgan ikki yilda bu mamlakat bilan ancha-muncha masalalarda kelishib oldi. Strategik qurollarni kamaytirishdan tortib, Eronga nisbatan qanday ish ko’rishgacha”. Rossiya Tashqi ishlar vazirligining bildirishicha, bugun rishtalar mustahkam. Lekin “WikiLeaks” vakili Kristin Xrafnsson hujjatlar katta ahamiyatga ega deydi. “Global tinchlik agar yolg’on va ko’zbo’yamachilikka asoslangan bo’lsa, unda buni o’zgartirish kerak. Siyosatchilar ommaga bir gapni aytib, aslida boshqa ishni qilayotgani bu hujjatlarda yaqqol ko’rinib turibdi”,- deydi u.